Document ID: 31994D0324

Odločba Komisije
z dne 19. maja 1994
o posebnih pogojih za uvoz ribiških proizvodov in proizvodov iz ribogojstva s poreklom iz Indonezije
(94/324/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje ribiških proizvodov na trg [1] in zlasti člena 11(1) Direktive,
ker je strokovnjak Komisije opravil inšpekcijski obisk v Indoneziji, da bi preveril pogoje, v katerih se ribiški proizvodi izdelujejo, skladiščijo in odpremijo v Skupnost;
ker se lahko predpisi indonezijske zakonodaje o zdravstvenem inšpekcijskem nadzoru in spremljanju ribiških proizvodov štejejo kot enakovredni določbam Direktive 91/493/EGS;
ker sta Generalni direktorat za ribištvo pri Ministrstvu za kmetijstvo, ki je pristojni indonezijski organ, in Pokrajinski laboratorij za inšpekcijo rib in obvladovanje kakovosti, ki je inšpekcijski oddelek Generalnega direktorata za ribištvo, sposobna učinkovito preverjati izvajanje veljavnih zakonov;
ker mora postopek za pridobitev zdravstvenega spričevala iz člena 11(4)(a) Direktive 91/493/EGS vključevati tudi opredelitev vzorca spričevala, minimalne zahteve glede jezika (jezikov), v katerem (katerih) mora biti to spričevalo napisano, in usposobljenost osebe, pooblaščene za podpis tega spričevala;
ker je treba v skladu s členom 11(4)(b) Direktive 91/493/EGS na pakiranjih ribiških proizvodov pritrditi oznako, na kateri je navedeno ime tretje države porekla in številka dovoljenja obrata izvora;
ker je treba v skladu s členom 11(4)(c) Direktive 91/493/EGS sestaviti seznam odobrenih obratov za izvoz; ker je ta seznam treba sestaviti na podlagi sporočil Generalnega direktorata za ribištvo pri Ministrstvu za kmetijstvo Komisiji; ker mora Generalni direktorat za ribištvo pri Ministrstvu za kmetijstvo zato zagotoviti skladnost z določbami, ki so v ta namen opredeljene v členu 11(4) Direktive 91/493/EGS;
ker je Generalni direktorat za ribištvo pri Ministrstvu za kmetijstvo dal uradna zagotovila v zvezi s skladnostjo s pravili iz poglavja V Priloge k Direktivi 91/493/EGS in v zvezi z izpolnjevanjem zahtev, enakovrednih zahtevam za odobritev obratov, ki so določene z Direktivo;
ker so ukrepi, predvideni v tej odločbi, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Ministrstvo za kmetijstvo, Generalni direktorat za ribištvo (Pokrajinski laboratorij za inšpekcijo rib in obvladovanje kakovosti), je pristojni organ v Indoneziji za preverjanje in potrjevanje skladnosti ribiških proizvodov z zahtevami Direktive 91/493/EGS.
Člen 2
Ribiški proizvodi in proizvodi iz ribogojstva s poreklom iz Indonezije morajo izpolnjevati naslednje pogoje:
1. vsako pošiljko mora spremljati oštevilčeno izvirno zdravstveno spričevalo, pravilno izpolnjeno, podpisano, z datumom, ki vsebuje en sam list v skladu z vzorcem, določenim v Prilogi A k tej odločbi;
2. proizvodi morajo izvirati iz odobrenih obratov za izvoz, ki so našteti v Prilogi B k tej odločbi;
3. razen v primeru zamrznjenih ribiških proizvodov v razsutem stanju, namenjenih za proizvodnjo konzervirane hrane, mora biti na vseh pakiranjih z neizbrisnimi črkami zapisana beseda "Indonezija" in številka dovoljenja obrata izvora.
Člen 3
1. Spričevalo iz člena 2(1) mora biti sestavljeno v vsaj enem od uradnih jezikov države članice, kjer se pregledi izvajajo.
2. V spričevalu mora biti navedeno ime, usposobljenost in podpis predstavnika Generalnega direktorata za ribištvo pri Ministrstvu za kmetijstvo in njegov uradni žig, ki je drugačne barve od barve drugih navedb na spričevalu.
Člen 4
Ta odločba se uporablja od 1. avgusta 1994.
Člen 5
Ta odločba je naslovljena na države članice.
V Bruslju, 19. maja 1994

Labels: 0
3
18
6